የአማራ ሕዝቦችን ጥቅም ለማስከበር ሰማዕታቱ የጀመሩትን ዓላማ እንደሚያስቀጥሉ የፓናል ተወያዮች አስታወቁ፡፡
በአማራ ክልል ሰኔ 15/2011 ዓ.ም የተሰው ከፍተኛ የሥራ ኃላፊዎች እና የፀጥታ አካላት መታሰቢያ አንደኛ ዓመት የፓናል ውይይት ትናንት በባሕር ዳር ተካሄዷል፡፡በፓናል ውይይቱ የተሳተፉ የተቋማት የሥራ ኃላፊዎች እና የማኅበረሰብ ተወካዮች ድርጊቱ ሁሉንም ያሳፈረ በመሆኑ ሁሉም ተምሮበት በአንድነት በመቆም የሕዝቡን መሠረታዊ ጥያቄዎች እንዲመለሱ የሚሠራበት ሊሆን እንደሚገባ አሳስበዋል፡፡የሰማዕታትን ዓላማ ማሳካት የሚቻለው ትምህርት ቤቶች የፈጠራ ማዕከል ሲሆኑ፣ በወሊድ ምክንያት የሚሞቱ እናቶች እንዳይኖሩ ሲደረግ መሆኑን የውይይቱ ተሳታፊዎች አመልክተዋል፡፡ የፀጥታ አካላትን ሰማዕትነት መመለስ የሚቻለው ደግሞ የአማራ ክልል የኢንቨስትመንት እና የቱሪዝም ማዕከል እንዲሆን ሰላማዊ ቀጠናን ለማረጋገጥ በቁርጠኝነት እና በአንድነት መሥራት ሲቻል መሆኑ ተናግረዋል፡፡